SL Uradni list Evropske unije C 383/12

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 383/11)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„MOULES DE BOUCHOT DE LA BAIE DU MONT-SAINT-MICHEL“

EU št.: PDO-FR-0547-AM01 – 5.4.2017

ZOP ( X ) ZGO ( )

1. Skupina vložnikov in pravni interes

Odbor za ZOP „Moules de bouchot de la baie du Mont-Saint-Michel“ Le Port Est 35960 Le Vivier-sur-Mer FRANCIJA Tel. +33 299163840 E-naslov: contact@moules-aop.com

Skupino sestavljajo koncesionarji, pridelovalci in izvajalci pakiranja „Moules de bouchot de la baie du Mont-Saint-Michel“. Tako ima pravni interes za vložitev zahtevka za spremembo.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☐ Opis proizvoda — ☒ Geografsko območje — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo: posodobitev podatkov, vrste gospodarskih subjektov, nadzor.

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Postavka „Geografsko območje“

— Dodan je stavek: „Vse faze proizvodnje klapavic ‚Moules de bouchot de la baie du Mont-Saint-Michel‘, od gojenja do pakiranja, potekajo na območju.“ Namen te spremembe je podrobneje pojasniti faze, ki morajo obvezno potekati na geografskem območju ZOP.

— Razširitev območja na katastrski enoti AM in ZC občine Dol-de-Bretagne. Ta del občine izpolnjuje merila za razmejitev trenutno registriranega območja in je neposredno nadaljevanje sedanjega območja. Ta zahteva za razširitev geografskega območja je utemeljena s težavami z gradnjo v občinah geografskega območja, ker v njih ni zazidljivih površin. Nepogrešljivo je namreč, da so objekti za pripravo in pakiranje v bližini kraja gojenja, da se lahko klapavice hitro pripravijo.

— Na seznam občin geografskega območja je dodana občina Hirel. Namen te spremembe je popraviti napako. Ta občina je sicer navedena v enotnem dokumentu, vendar pa je bila v specifikaciji proizvoda izpuščena.

Postavka „Dokazilo o poreklu“

— V zvezi s pravili o identifikacijski izjavi gospodarskih subjektov za proizvajanje proizvoda z označbo se črtata podrobni navedbi „s priporočeno pošto s povratnico ali predložijo proti potrdilu o prejemu“ in „v skladu z vzorcem, ki ga potrdi direktor nacionalnega inštituta za poreklo in kakovost (Institut national de l’origine et de la qualité (INAO))“. Ta dela postopka namreč spadata v načrt nadzora, povezan s specifikacijo, in ne v samo specifikacijo označbe.

— V zvezi z identifikacijskimi izjavami različnih gospodarskih subjektov je v registrirani specifikaciji proizvoda navedeno, da je treba navesti podatke o objektih za pripravo in pakiranje, pri čemer se „po potrebi navedejo objekti, ki se uporabljajo za obdelavo klapavic drugih porekel“. Predlaga se črtanje elementov, ki se nanašajo na klapavice drugih porekel. Navedena izjava je namreč namenjena opisu trajnih proizvodnih sredstev, s katerimi razpolaga gospodarski subjekt. Uporaba objektov pa se lahko sčasoma spremeni. Ta podrobna navedba torej na ravni identifikacijske izjave ni smiselna in so zaradi nje lahko potrebne številne spremembe teh izjav. Poleg tega je zagotovljena sledljivost klapavic z ZOP in klapavic, ki niso upravičene do ZOP.

— Za registre, ki jih morajo voditi gospodarski subjekti, je določeno: „V registru skladiščenja so za vsak zbiralnik in vsak bazen podrobno navedeni zlasti načrt razporeditve zabojev ali košar (vrš) ter za vsako od linije kolov, s katerih izvirajo, datum vstopa in datum izstopa ter destinacija klapavic.“ Ta odstavek je spremenjen na naslednji način: „V registru skladiščenja so za vsak zbiralnik in vsak bazen podrobno navedeni zlasti: — linije kolov, s katerih izvirajo; — datum vstopa in — datum izstopa.“ Skozi več let uporabe ZOP se je izkazalo, da sedanje besedilo specifikacije proizvoda ni ustrezno, saj načrta razporeditve zabojev in vrš ni mogoče izvajati vsak dan ter destinacija klapavic ob skladiščenju ni znana. Destinacija in sledljivost se zagotovita ob odpremi.

— Kar zadeva prevoz klapavic, pripravljenih za pakiranje, se spremna listina, ki je že predvidena v specifikaciji, dopolni tako, da se doda „kratica ‚Moules BMSM ZOP‘“. Za izboljšanje sledljivosti klapavic znotraj območja je bilo odločeno, da se za hitrejše branje namesto v celoti izpisanega imena doda ta kratica. Kratica se uporablja samo za ta namen, da se prepreči kakršna koli dvoumnost pri označevanju proizvodov, danih v prodajo.

— Poleg tega je odstavek: „Spremna listina se na vsebnik pritrdi z vezico, katere barva se razlikuje od barve vezic, ki se uporabljajo pri trženju. Na njej so navedeni kratica ‚ZOP‘ in podatki o podjetju, ki je opralo klapavice in jih razvrstilo po velikosti,“ nadomeščen z naslednjim: „Spremna listina spremlja vsebnik, na katerega je pritrjena z vezico, katere barva se razlikuje od barve vezic, ki se uporabljajo pri trženju. Na tej vezici sta navedeni kratica ‚ZOP‘ in zaporedna številka, ki jo evidentira skupina.“ Na vezici so podatki o podjetju, ki je opralo klapavice in jih razvrstilo po velikosti, nadomeščeni z zaporedno številko, ki jo evidentira skupina ter zagotavlja sledljivost med številkami vezic in gospodarskimi subjekti. Ta sprememba omogoča boljše spremljanje skozi čas.

— Pri označevanju prodajnih enot je stavek: „Poleg tega se vsaka embalaža označi s sistemom za označevanje, ki so ga odobrile službe nacionalnega inštituta za poreklo in kakovost, distribuira pa jo skupina,“ nadomeščen z naslednjim: „Ta etiketa se namesti takoj po pakiranju tako, da je ni mogoče odstraniti s proizvoda.“ Ob upoštevanju različnih načinov pakiranja se je skupina namesto za sistem označevanja odločila za uporabo etiket po izboru gospodarskega subjekta, ki jih ni mogoče odstraniti s proizvoda. Etiketa mora vsebovati obvezne informacije, ki so nespremenjene.

— Stavek: „Pladnji so označeni z imenom označbe porekla, ki je vnaprej vpisana na vsebnik,“ nadomeščen z naslednjim: „Ta etiketa se namesti takoj po pakiranju tako, da je ni mogoče odstraniti s proizvoda.“ Zdaj se uporabljajo nove oblike pakiranja. Obveznost, ki se nanaša na pladnje, se lahko izkaže za težko izvedljivo zaradi upravljanja zalog embalaž, ki jih to vključuje, in dodatnih stroškov. ZOP se označi z neodstranljivo etiketo, ki se namesti takoj po pakiranju, s čimer se izpolni cilj sledljivosti, obenem pa zagotovi nekaj prožnosti pri izbiri vsebnikov. Iz istih razlogov je odpravljena tudi obveznost v zvezi z vrečami, „označenimi z imenom označbe porekla, vnaprej natisnjenim na vsebnik“. Sledljivost se ohrani z namestitvijo vezice z zaporedno številko, ki jo evidentira skupina, tako kot pri prevozu klapavic, pripravljenih za pakiranje.

— Poleg tega so bile opravljene redakcijske spremembe, da se omogočita boljša berljivost in razumljivost besedila. Črtana so bila tudi podvajanja s splošnimi predpisi.

Postavka „Metoda proizvodnje“

— V zvezi s tehniko zajetja klapavic je dodano, da gre za „zajetje v naravnem okolju“. Ta praksa je bila za proizvodnjo klapavic z ZOP samoumevna. To pojasnilo omogoča uskladitev specifikacije s specifikacijo ZTP „Moules de Bouchot“.

— V zvezi s nasaditvijo na kole se črtata stavka: „Mladice lahko na lesenih ogrodjih ostanejo najpozneje do 31. oktobra leta naselitve ličink,“ in: „Z lesenih ogrodij za mladice je treba najpozneje do 31. oktobra odstraniti vse klapavice in vrvi.“ V specifikaciji proizvoda je poleg tega določeno, da so do označbe upravičene samo klapavice, ki so na kole nasajene najpozneje do 31. oktobra. Zato ta določba ni pomembna za proizvodnjo, namenjeno za ZOP. Poleg tega bi jesenska in zimska neurja zelo verjetno uničila vrvi, ki bi ostale na lesenih ogrodjih.

— Stavek: „Višina med tlemi in spodnjim delom vrvi ali mrežaste cevi znaša najmanj 30 cm,“ je nadomeščen z naslednjim stavkom: „Upošteva se minimalna višina med tlemi in spodnjim delom vrvi ali mrežaste cevi, da se prepreči stik klapavic s tlemi.“ Neobstoj stika s tlemi je nujni pogoj pri gojenju na kolih. Tak stik namreč vpliva na okus klapavic, poleg tega pa je najmanjša razdalja med tlemi in spodnjim delom vrvi nepogrešljiva za uporabo nabiralnika klapavic, posebnega orodja za nabiranje klapavic, ki zagotavlja, da se s kola snamejo vse klapavice. Če bi klapavice po nabiranju ostale na kolih, bi lahko postale žarišča okužbe z nekaterimi paraziti, ki napadajo klapavice. Proizvajalci nujno spoštujejo najmanjšo razdaljo, da bi upoštevali te tehnične omejitve. Vendar pa se lahko razdalja med spodnjim delom vrvi ali mrežaste cevi in tlemi po nasaditvi spremeni zaradi gibanja peska.

— Črtano je sklicevanje na nacionalne predpise za določitev deleža nasaditve na kole: „V skladu s spremenjenim odlokom z dne 22. marca 1983 o določitvi sistema za odobritev morskih gojišč je za označbo določeno“, ker je bilo to besedilo razveljavljeno.

— Največji delež nasaditve na kole, določen v veljavni specifikaciji glede na sektor namestitve kolov v zalivu, je tako spremenjen: odstavek: „— 65 % na linijo 100 linearnih metrov na območju vzhodno od kanala Vivier-sur-Mer à Cherrueix, območju severozahodno od Banc des Hermelles, in območju severovzhodno od Banc des Hermelles; — 55 % na linijo 100 linearnih metrov na preostalem opredeljenem območju gojenja,“ je nadomeščen z naslednjim: „— 65 % na linijo 100 linearnih metrov na območju vzhodno od kanala Vivier-sur-Mer à Cherrueix, območju severozahodno od Banc des Hermelles, in 99 najjužnejših linijah območja severovzhodno od Banc des Hermelles; — 55 % na linijo 100 linearnih metrov na preostalem opredeljenem območju gojenja.“ S to spremembo je odpravljena dvoumnost, ker je bila opredelitev teh sektorjev prepisana nepopolno, zato se je zdelo, da se 65-odstotni delež uporablja na celotnem območju (namestitve kolov) severovzhodno od Banc des Hermelles, čeprav se uporablja samo za najjužnejši del tega območja.

— V zvezi z dolžino kolov se črtajo besede „visoki največ 5,5 metra“. Dolžina kolov je bila določena ob zahtevku za registracijo ZOP na podlagi ugotovljenih navad. Vendar omejitev dolžine kolov dejansko ni tehnično upravičena. Poleg tega so daljši koli celo koristni, saj se lahko zarijejo globlje, s tem pa so bolj odporni proti morskim tokovom, ki bi jih lahko izruvali. Višina nasaditve na kole, omejena na 3,5 metra, pa ostaja nespremenjena.

— V stavku: „Če se klapavice na kolih gojijo več kot 24 mesecev, niso več upravičene do označbe porekla ‚Moules de bouchot de la baie du Mont-Saint-Michel‘,“ sta bili dodani besedi „na kolih“. To pojasnilo je dodano zaradi nadzora, da se ustrezno pojasni referenčno obdobje, po katerem se klapavice ne smejo več tržiti pod ZOP. Pri tem se ne upošteva trajanje gojenja na lesenih ogrodjih za mladice.

— V stavku: „Za vse koncesije […]je povprečni letni donos klapavic, ki se dajo v prodajo, določen na največ 60 kg na kol,“ je bil dodan pridevnik „povprečni“. Namen te spremembe je podrobno navesti predmet nadzora. Največji letni donos se preverja na podlagi povprečja koncesije in ne za vsak kol.

— V zvezi z obdobjem pobiranja je stavek: „Klapavice se pobirajo med 15. junijem in 15. februarjem leta, ki sledi letu nasaditve na zadevne kole,“ nadomeščen s stavkom: „Klapavice se pobirajo med 15. junijem leta, ki sledi letu nasaditve na zadevne kole, in 15. februarjem naslednjega leta.“ S to spremembo je popravljena napaka v besedilu. Nasaditev na kole se namreč opravi prvo leto (N), najpozneje 31. oktobra. Pobiranje se začne naslednje leto (N + 1), in sicer ne prej kot 15. junija, in traja do 15. februarja naslednjega leta, to je leta N + 2. Navedba „leto, ki sledi letu nasaditve“ se torej nanaša na 15. junij in ne na 15. februar, kot izhaja iz veljavne različice.

— Stavek: „Klapavice, ki se gojijo najmanj 18 mesecev, se lahko pobirajo med 15. junijem in 31. julijem leta, ki sledi letu nasaditve na zadevne kole,“ je popravljen na naslednji način: „Klapavice, ki se na kolih gojijo od 19 mesecev in pol do 24 mesecev, se lahko pobirajo med 15. junijem in 31. julijem.“ Spremenjeni odstavek se nanaša na tako imenovane „dvoletne“ klapavice, z njim pa je določeno, da morajo biti pobrane na začetku sezone. Besedilo v veljavni specifikaciji proizvoda je napačno, ker klapavice na kolih, na katere so bile nasajene v posameznem letu (N), ne morejo na začetku sezone pobiranja v naslednjem letu (N + 1) dopolniti 18 mesecev gojenja na kolu. Trajanje gojenja zadevnih klapavic je bilo preračunano na podlagi mogočih datumov nasaditve: — nasaditev najpozneje 31. oktobra leta N, kar je najmanj 19,5 meseca 15. junija leta N + 2; — klapavice, starejše od 24 mesecev, se ne smejo tržiti pod ZOP; — pravila o začetku in koncu pobiranja so razdeljena v dva ločena odstavka zaradi olajšanja njihovega razumevanja in uporabe; — v zvezi z možnostjo namestitve klapavic v zbiralnike po pobiranju je v registrirani specifikaciji določeno, da se v zbiralnike namestijo „v zaprtih posodah“. Pridevnik „zaprt“ je črtan. Ni namreč treba, da so posode zaprte, če so klapavice nameščene v bazene. Vsebniki z odprtinami omogočajo kroženje vode, klapavice pa ne morejo uiti iz posod. Posode s klapavicami, postavljene v zbiralnike na območjih plimovanja, prav tako niso zaprte, vendar morajo biti nameščene v zaprt prostor, da se prepreči, da klapavic ne bi odnesel morski tok.

— Stavek: „Najmanjša širina med rešetkami mreže, ki se uporablja za presejanje klapavic, je določena na 12 mm,“ je nadomeščen s stavkom: „Klapavice se presejajo na rešetu z najmanj 12-milimetrskimi odprtinami.“ Namen te spremembe je pojasniti, da je presejanje obvezen postopek. Ker so se tehnike razvile, je navedba „mreže za presejanje“ črtana, da se proizvajalcem omogoči uporaba katere koli vrste materiala za presejanje. Ciljna vrednost presejanja, tj. 12 mm, ostaja nespremenjena, spremenjeno je torej zgolj sredstvo. Poleg tega je bil v stavku: „Klapavice se ločijo druga od druge, operejo, presejejo in sortirajo,“ dodan izraz „presejejo“.

— V zvezi s fazo pakiranja klapavic je stavek: „Pošiljke klapavic, pripravljenih za pakiranje, morajo vsebovati največ 20-odstotni delež klapavic, manjših od 4 cm,“ nadomeščen s stavkom: „Pošiljke klapavic, pripravljenih za pakiranje, lahko vsebujejo največ 20-odstotni masni delež klapavic, krajših od 4 cm“. Beseda „morajo“ je nadomeščena z besedo „lahko“, ker gre za dopustno odstopanje in ne za obveznost. Določeno je, da je delež klapavic, krajših od 4 cm, izražen v masi, da se pojasni metoda nadzora.

— Odstavek: „Delež polnosti klapavic, pripravljenih za pakiranje, se lahko v izjemnih okoliščinah in za določeno pobiranje spremeni z medministrskim odlokom, ki se sprejme na predlog pristojnega nacionalnega odbora inštituta INAO. Vendar te vrednosti nikakor ne smejo biti nižje od najnižjega 5-odstotnega deleža, določenega v točki 2 ‚Opis proizvoda‘,“ je nadomeščen z naslednjim: „Če skupina na podlagi predpisov v zvezi s sistemi kakovosti, ki se uporabljajo za kmetijske proizvode in živila, zaradi izjemnih okoliščin zaprosi za začasno spremembo pogojev proizvodnje, delež mesa ne more biti določen pod 114, kar je 5-odstotno znižanje, da se ohrani posebnost klapavic z označbo porekla.“ Ta odstavek je posodobljen zaradi upoštevanja začetka veljavnosti Uredbe (EU) št. 1151/2012 in njenih izvedbenih uredb. Skupina želi ohraniti najnižjo vrednost za delež mesa. To je namreč eno od meril, na katerih temeljijo posebnosti klapavic z ZOP „Moules de bouchot de la baie du Mont-Saint-Michel“ in ki je prispevalo k njihovemu ugledu. Skupina meni, da se klapavice, ki ne morejo doseči indeksa 114, niti v izjemnih okoliščinah ne bi smele tržiti pod ZOP.

— V stavku: „Klapavice se nazadnje pakirajo in tržijo v največ 15-kilogramskih vsebnikih,“ je bil dodan prislov „nazadnje“ Namen te spremembe je pojasniti, da se največja vsebnost 15 kg ne uporablja za vsebnike, ki se uporabljajo za prevoz klapavic, pripravljenih za pakiranje, na območju, ampak samo za pakiranje.

— Stavek: „Dokončno jih je mogoče zapakirati v 2–15-kilogramske vreče ali na 0,5–7-kilogramske pladnje“ je črtan. V tem stavku sta namreč navedeni vrsti vsebnikov, ki se lahko uporabijo, ni pa opredeljena obveznost.

— Poleg tega so bile opravljene redakcijske spremembe, da se omogočita boljša berljivost in razumljivost besedila. Črtani so bili podvajanja s splošnimi predpisi in opisni elementi, ki niso pomembni za opis proizvoda.

Postavka „Označevanje“

— Določba v zvezi z navedbo imena označbe je spremenjena, da se določi pisava, ki je enaka celotnemu poimenovanju in večja od drugih elementov na etiketi. Skupina želi dodatno poudariti ime označbe na etiketi.

— Črtan je stavek „do registracije v Skupnosti mora biti logotip ‚ZOP‘ nameščen blizu imena označbe brez vmesne navedbe“. Ker je to prehodna odločba, to pravilo ni več upoštevno, ker je bila ZOP „Moules de bouchot de la baie du Mont-Saint-Michel“ registrirana junija 2011.

— Pri navedbah na vsaki enoti pakiranja se dodajo naslednji elementi: „masa pakiranega proizvoda; ime pridelovalca; ime centra za pakiranje; datum pakiranja; zaporedna številka pakiranja.“ S to spremembo so povzete obveznosti iz dela „Dokazilo o poreklu“, njen namen pa je podrobno določiti informacije, ki morajo biti navedene na etiketi.

— V zvezi z obveznostjo navedbe imena označbe porekla se ta obveznost črta za „spremne dokumente“. Obveznost navedbe v celoti izpisanega imena je črtana v skladu s spremembo postavke „Dokazilo o poreklu“, s katero je dovoljeno, da se na spremnih dokumentih v zvezi s klapavicami uporabi kratica „Moules BMSM ZOP“.

— Zaradi večje homogenosti komunikacije v zvezi z ZOP „Moules de bouchot de la baie du Mont-Saint-Michel“ je dodano, da mora biti „[n]a komunikacijskih nosilcih […] navedeno ime označbe, ki ga spremljata navedba ‚zaščitena označba porekla‘ ali ‚ZOP‘ in simbol ZOP Evropske unije.“

Postavka „Drugo“

— „Posodobitev podatkov“: podatki o pristojni službi v državi in podatki o skupini so posodobljeni. Ker je bilo ime skupine spremenjeno po registraciji ZOP, je ime posodobljeno.

— „Vrste gospodarskih subjektov“: da bi se izognili vsaki dvoumnosti in uporabljali besedišče strokovnjakov gojenja klapavic, je spremenjen način poimenovanja vrst gospodarskih subjektov, opredeljenih v točki „Dokazila o izvoru proizvoda z geografskega območja“: izraz „proizvajalec“ je nadomeščen z izrazom „pridelovalec“, izraz „odpremni center“ pa z izrazom „center za pakiranje“.

— „Nadzor“: podatki o nadzornem organu so bili nadomeščeni s podatki o organu, pristojnem na področju nadzora. Cilj te spremembe je izogniti se spreminjanju specifikacije proizvoda v primeru spremembe nadzornega organa.

— Preglednica glavnih točk, ki jih je treba preveriti, je bila posodobljena, da bi se upoštevale predstavljene spremembe.

ENOTNI DOKUMENT

„MOULES DE BOUCHOT DE LA BAIE DU MONT-SAINT-MICHEL“

EU št.: PDO-FR-0547-AM01 – 5.4.2017

ZOP ( X ) ZGO ( )

1. Ime

„Moules de bouchot de la baie du Mont-Saint-Michel“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

„Moules de bouchot de la baie du Mont-Saint-Michel“ so žive klapavice, ki se gojijo na kolih in izhajajo predvsem iz vrste Mytilus edulis (manj kot 5 % klapavic vrste Mytilus galloprovincialis ali klapavic, križanih med navedenima vrstama). Zanje sta značilna gladka temna lupina pravilne oblike in meso rumene do oranžne barve, med njimi pa ne sme biti rakovic ali peščenih zrn. Meso je kremasto in topljivo, okus pa je pretežno sladek.

Dolge so povprečno 4 cm ali več, vsebnost ogljikovih hidratov je več kot 4 % kuhanega mesa, minimalni delež mesa pa 120 po kazalniku Lawrencea in Scotta.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Proizvodnja in priprava „Moules de bouchot de la baie du Mont-Saint-Michel“ potekata na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje poteka na geografskem območju. Pakiranje klapavic je pomemben postopek, ki lahko škoduje kakovosti, pristnosti in nazadnje slovesu označbe, če zgornje zahteve niso izpolnjene.

Klapavice je namreč zaradi pokvarljivosti treba po gojenju hitro obdelati in jih hitro spraviti v prodajo. Ker od pranja in presejanja klapavic do njihovega pakiranja ne sme preteči več kot 18 ur, pakiranje na opredeljenem območju omogoča, da se ohranijo lastnosti in značilnosti proizvoda.

Klapavice se odpremijo in prodajajo v največ 15-kilogramski embalaži.

3.6 Posebna pravila za označevanje proizvoda, za katerega se uporablja registrirano ime

Na vsaki enoti pakiranja so navedene naslednje informacije:

— ime zaščitene označbe porekla „Moules de bouchot de la baie du Mont-Saint-Michel“, zapisano z enakimi črkami, ki so večje od največjih črk na etiketi;

— navedba „zaščitena označba porekla“;

— simbol ZOP Evropske unije tik pred imenom označbe ali za njim, brez vmesnih navedb;

— masa pakiranega proizvoda;

— ime proizvajalca;

— podatki o centru za pakiranje;

— datum pakiranja in

— zaporedna številka pakiranja.

4. Jedrnata opredelitev geografskega območja

Geografsko območje se razteza od dela območja plimovanja v zalivu Mont-Saint-Michel južno od črte, ki povezuje cerkveni stolp v Carollesu in rt Pointe de la Chaîne, do zahodnega dela meje med departmajema Ille-et-Vilaine in Manche ter zajema občine Cancale, Cherrueix, Le Vivier-sur-Mer, Mont-Dol, Hirel, Saint-Benoît-des-Ondes, Saint-Méloir-des-Ondes in Dol-de-Bretagne (samo katastrski enoti AM in ZC).

5. Povezava z geografskim območjem

Posebnosti geografskega območja

Občine, v katerih se gojijo klapavice z označbo porekla „Moules de bouchot de la baie du Mont-Saint-Michel“, se razprostirajo po obrežju zaliva Mont-Saint-Michel, ki leži na spodnjem delu morskega zaliva med Normandijo in Bretanjo.

Zaliv Mont-Saint-Michel, katerega posebnost je obsežno območje plimovanja z zelo majhnim naklonom in najizrazitejšim plimovanjem na francoskih obalah, je pravcati mozaik ekosistemov (polderji, slana močvirja, blatna obrežja, estuariji …), ki ga zaznamujejo medsebojni vplivi kopenskih in morskih predelov ter prehodov med kopnim in morjem.

Vodovje, ki prekriva to obsežno območje s plitvo vodo, se že spomladi močno segreje in je zaradi drobnega ali drobnega do srednjega peska precej kalno. Ko vodovje vstopi v zaliv, se giblje zelo počasi, razen med nihanji, povezanimi s plimovanjem in vetrom.

Posebnost zaliva Mont-Saint-Michel je še, da v njem ne prebiva veliko endemičnih populacij vrste Mytilus. Klapavice Mytilus galloprovincialis tu niso zelo razširjene, klapavice Mytilus edulis pa se ne razmnožujejo.

Zaradi takih izjemnih naravnih pogojev je nekaj strokovnjakov iz charentskih departmajev konec 50. let prejšnjega stoletja tukaj začelo klapavice gojiti na kolih. Ti proizvajalci so se zavedeli tveganj, ki jih je prinesla prevelika proizvodnja za okolje in proizvod, zato so za nameščanje kolov določili stroge predpise. Nazadnje so gojitelji klapavic na podlagi analitičnih in organoleptičnih preizkusov opredelili še postopek začetka in konca pobiranja, da bi se tako izognili prezgodnjemu pobiranju, ko klapavice še ne dosežejo zadostne velikosti.

Posebnosti proizvoda

Klapavice „Moules de bouchot de la baie du Mont-Saint-Michel“ spadajo v vrsto Mytilus edulis; gojijo se na kolih in se jasno razlikujejo od klapavic iste vrste, ki se enako gojijo v drugih bazenih, in sicer zlasti zaradi zelo polne lupine, velike vsebnosti ogljikovih hidratov, mesa rumene do oranžne barve, topljive in kremaste teksture ter pretežno sladkega okusa.

Klapavice „Moules de bouchot de la baie du Mont-Saint-Michel“ so prav zaradi teh značilnosti referenčni proizvod na trgu, kar se kaže zlasti v njihovi prodajni ceni, ki je višja od cene proizvodov z drugih gojišč.

Vzročna povezava

Gojitelji klapavic iz aiguillonskega zaliva so v 50. letih prejšnjega stoletja med iskanjem novih krajev, primernih za gojenje klapavic na kolih, ugotovili, da zaliv Mont-Saint-Michel, ki se odlikuje po zelo majhnem in zelo enakomernem naklonu območja plimovanja ter tradicionalnih poteh, ki omogočajo dostop po vodi ali kopnem, ponuja posebno ugodne razmere.

Tamkajšnje batimetrične razmere klapavicam omogočajo, da zelo dobro izkoristijo prednosti gojenja na kolih, ter hkrati zagotavljajo toploto in kalnost vodovja, ki ugodno vplivata na s hranilnimi snovmi bogate vire, zato klapavice ne potrebujejo nobenega prehranskega dodatka. Ker se poleg tega vodovje zelo dolgo zadržuje na dnu zaliva, ostanejo zaporedne generacije fitoplanktona dolgo v stiku s klapavicami in jim tako zagotavljajo veliko hrane.

Različni ekosistemi zaliva Mont-Saint-Michel zagotavljajo še druge bogate prehranske vire ter tako pripomorejo k izjemni polnosti in posebnim organoleptičnim lastnostim „Moules de bouchot de la baie du Mont-Saint-Michel“. Med različnimi viri je treba opozoriti na pomen mikroalg, ki jih najdemo na površini blatnih obrežij območja plimovanja, saj je bilo ugotovljeno, da 96 % kremenastih skeletov, odkritih v želodčni vsebini klapavic „Moules de bouchot de la baie du Mont-Saint-Michel“, pripada štirim vrstam kremenastih alg, ki tvorijo kolonije na teh usedlinah.

Poleg tega klapavicam, naseljenim v tem zalivu, ni treba tekmovati za prostor in hrano ter se zato hitro razvijajo, saj zaradi posebnih značilnosti vodovja tam ne živijo klapavice Mytilus galloprovincialis, klapavice Mytilus edulis pa se ne razmnožujejo.

Ne nazadnje lahko klapavice „Moules de bouchot de la baie du Mont-Saint-Michel“ opisane vire izkoristijo tudi zaradi različnih ukrepov za obvladovanje virov in ohranjanje okolja, ki so jih razvili strokovnjaki.

Zato naravne značilnosti geografskega okolja zaliva Mont-Saint-Michel, ki jih strokovnjaki vse od začetka te proizvodnje preudarno izrabljajo, na kolih gojenim klapavicam Mytilus edulis zagotavljajo posebne značilnosti.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-ac05965a-3df9-44d9-91fb-c7f52e9e6f0f/telechargement

(1) UL L 343, 14.12.2012, str. 1.